Dalby Kirke
Dalby Kirke, Heligkorskyrkan, kirke i Skåne, ca. 8 km øst for Lund. Den nuværende kirke er en rest af en treskibet romansk basilika fra 1000-t., der i 1100-1500-t. var en del af Dalby Kloster. Den er antagelig Skandinaviens ældste bevarede kirkebygning af sten.
Den oprindelige treskibede kirkebygning havde mod øst et kvadratisk kor, der i 1200-t. blev udvidet til et tværskib med apsis og to tårne. Forhallen mod vest fra 1100-t. blev flankeret af to tårne til et vestværk-lignende parti, og et våbenhus blev opført i syd. I 1400-t. reduceredes bygningen i både øst og vest: tårnene blev nedrevet, og bygningen over forhallen fik funktion af kirketårn.
Forhallen med sine kraftige søjler og hvælvinger, der minder om krypten i Lunds Domkirke, står i dag som et fornemt eksempel på romansk bygningskunst.
Tårnbygningen over den fik sin uregelmæssige udformning i 1700-t., mens det nordlige sideskib samt hele kirkens østlige del med bl.a. kor og apsis blev nedrevet i 1600-1700-t.